<classify> Na MOHAMED KASSARA -DAR ES SALAAM TIMU ya Azam FC na Simba SC zinatarajia kukutana leo katika mchezo wa mzunguko wa pili wa Ligi Kuu Tanzania Bara utakaochezwa kwenye Uwanja wa Azam Complex Chamazi jijini Dar es Salaam. Azam itakuwa mwenyeji katika mchezo huo unaotarajiwa kuwa wa kwanza kwa timu hiyo kucheza kwenye Uwanja wa Chamazi dhidi ya timu za Simba na Yanga, fursa hiyo imekuja siku chache baada ya Shirikisho la Soka Tanzania TFF, kufanya mabadiliko ya ratiba katika michezo ya ligi kuu. Mchezo huo utakuwa na msisimko mkubwa kutokana na timu hizo kuanza vizuri katika michezo yao ya awali msimu wa 20172018, kutokana na timu zote hizo kuibuka na ushindi. Simba iliufungua msimu kwa kupata ushindi mnono wa mabao 7-0 dhidi ya Ruvu Shooting, huku Azam ikianza kwa kushinda bao 1-0 walipocheza na Ndanda FC. Utamu wa mchezo huo unatokana na upinzani uliopo baina ya timu hizi, kwani katika msimu uliopita timu hizo ziligawana pointi tatu kutokana na kila mmoja kushinda mchezo mmoja kwenye Ligi Kuu. Simba ilishinda mchezo wa mzunguko wa kwanza kwa bao lililofungwa na Shiza Kichuya, kabla ya Azam kulipa kisasi kwa kushinda mechi ya mzunguko wa pili huku bao likiwekwa kimiani na aliyekuwa nahodha, John Bocco Adebayor, ambaye kwa sasa amejiunga na Wanamsimbazi hao. Ukiachilia mbali Ligi Kuu, timu hizo zilikutana katika mchezo wa fainali ya Kombe la Mapinduzi, Simba ilikubali kufungwa 1-0, bao lililofungwa na kiungo, Himid Mao, lilitosha kuipa Azam ubingwa wa michuano hiyo. Simba ilifanikiwa kulipa kisasi katika mchezo wa nusu fainali ya Kombe la Shirikisho FA, ambapo bao la kiungo, Mohamed Ibrahim Mo, lilitosha kuingoa Azam katika michuano hiyo, huku wao wakinyakua taji hilo. Licha ya rekodi hizo za msimu uliopita kuonyesha jinsi mchezo utakavyokuwa na upinzani, mvuto zaidi katika mchezo huo utakuwa ni pale wachezaji; Erasto Nyoni, Aishi Manula na Bocco watakapoikabili timu yao ya zamani. Uimara wa vikosi Timu zote zina utajiri mkubwa wa wachezaji wanaocheza eneo la katikati ya uwanja, ambapo kila timu imesheheni mafundi wa kuuchezea mpira. Safu ya kiungo ya Azam inaongozwa na nahodha, Himid Mao, Salum Abubakar Sure Boy, Frank Domayo, Stephen Kingue, huku Simba ikiwa na James Kotei, Jonas Mkude, Mzamiru Yassin, Haruna Niyonzima na Mo Ibrahim katika eneo hilo. Mchezo unaozikutanisha timu hizi umekuwa na kawaida kuwa na matumizi wa viungo wengi kwa kila upande, hivyo mara nyingi mechi za Azam na Simba mpira huchezwa katikati ya uwanja. Simba inajivunia kuwa na wachezaji ambao wanaweza kuamua matokeo kama Emmanuel Okwi, Shiza Kichuya na John Bocco, huku kwa upande wa Azam kukiwa na Yahya Mohamed, Ramadhani Singano na mshambuliaji wao mpya, Mbaraka Yusuph. Udhaifu wa vikosi Timu zote hizo zimekuwa na changamoto kubwa kwenye maeneo ya ulinzi, kocha wa Azam Mromania, Aristica Cioaba, ana mtihani wa kujenga upya kikosi chake kufikia uimara uliokuwapo misimu mitatu iliyopita chini ya Stewart Hall. Baada ya kuondokewa na wachezaji wake muhimu, Cioaba atakuwa na mtihani wa kuwaunganisha nyota wake wapya waliosajiliwa msimu huu, wakiwamo Salmin Hoza, Mbaraka Yussuph na Wazir Junior. Simba imesajili wachezaji mahiri kwa ajili ya kuimarisha eneo lao la ulinzi, changamoto kubwa kwao inakuja pale wanapomkosa Mzimbabwe, Method Mwanjale, katika kikosi. Mwanjale anapokosekana safu hiyo ya ulinzi huwa shakani licha ya kuwapo mabeki imara kama Mganda Jjuuko Murushid na Salim Mbonde, Mwanjale amekuwa mchezaji muhimu kwenye safu hiyo kutokana na uwezo wa kuongoza wenzake. Wakati mamilioni ya wapenzi wa soka nchini wakisubiri kwa hamu mpambano huo wa kukata na shoka kati ya Simba SC na Azam FC, rekodi zinaonyesha kuwa timu hizo zimekutana mara 24 katika mashindano mbalimbali tangu 2008. Katika michezo hiyo, Simba imeshinda mara 10, imepoteza 9, sare tano, huku Azam ikishinda michezo tisa, kupoteza 10 na sare tano. Ligi Kuu Tanzania Bara Mechi: 17 2008-2017Azam: Ameshinda 5, amepoteza 8, sare 4Simba: Ameshinda 8, amepoteza 5, sare 4 Kombe la Kagame Mechi: 1 Julai 2012 katika robo fainaliMatokeo: Azam FC 3-1 Simba Kombe la Mapinduzi Mechi: 2 za nusu fainaliMatokeo: Azam FC 2-0 Simba 2012, Azam FC 2-2 Simba Azam akashinda kwa penalti 5-4. Kombe la Urafiki Mechi: 1 Julai 2012 katika fainaliMatokeo: Azam FC 1-3 Simba Kombe la Benki ABC Mechi: 1 Agosti 2012 katika nusu fainaliMatokeo: Azam FC 1-2 Simba Kombe la FA Mechi: 1 Aprili 2017 katika nusu fainali Matokeo: Simba 1-0 Azam FC Kombe la Mapinduzi Mechi: 1 Matokeo: Azam 1-0 Simba.  <topic>: MICHEZO 